title: 2015 m. kovo 24 d. Komisijos įgyvendinimo reglamentas (ES) 2015/500, kuriuo nustatomi techniniai įgyvendinimo standartai, susiję su priežiūros institucijų leidimo taikyti suderinimo korekciją pagal Europos Parlamento ir Tarybos direktyvą 2009/138/EB suteikimo procedūromis  Tekstas svarbus EEE

text:
25.3.2015

               LT

               Europos Sąjungos oficialusis leidinys

               L 79/18

         KOMISIJOS ĮGYVENDINIMO REGLAMENTAS (ES) 2015/500
   2015 m. kovo 24 d.
   kuriuo nustatomi techniniai įgyvendinimo standartai, susiję su priežiūros institucijų leidimo taikyti suderinimo korekciją pagal Europos Parlamento ir Tarybos direktyvą 2009/138/EB suteikimo procedūromis
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (1), ypač į jos 86 straipsnio 3 dalį,
   kadangi:

               (1)

               Direktyvos 2009/138/EB 77b straipsniu draudimo ir perdraudimo įmonėms, gavusioms išankstinį priežiūros institucijų patvirtinimą, nerizikingų palūkanų normų struktūrai pagal terminą leidžiama taikyti suderinimo korekciją, jei tenkinamos tam tikros sąlygos. Reikia nustatyti procedūrų, kurių būtina laikytis suteikiant leidimą taikyti suderinimo korekciją, taisykles;

               (2)

               kad prašymas būtų laikomas išsamiu, jame turėtų būti pateikta visa svarbi informacija, reikalinga tam, kad priežiūros institucijos galėtų jį įvertinti ir priimti sprendimą. Siekiant nustatyti suderintą priežiūros institucijų įvertinimo ir sprendimo pagrindą, prašyme turėtų būti pateikti įrodymai, kad tenkinama kiekviena iš Direktyvos 2009/138/EB 77b straipsnyje nustatytų sąlygų;

               (3)

               prašymas leisti taikyti suderinimo korekciją yra strateginis sprendimas rizikos valdymo ir kapitalo planavimo tikslais. Atsižvelgiant į galutinę administracinio, valdymo ar priežiūros organo atsakomybę užtikrinti atitiktį, kaip nustatyta Direktyvos 2009/138/EB 40 straipsnyje, jo dalyvavimą priimant sprendimą dėl prašymo reikėtų atidžiai apsvarstyti;

               (4)

               be Direktyvos 2009/138/EB 77b straipsnio, toje direktyvoje yra kitų 44, 45 ir 77c straipsniuose nustatytų reikalavimų, kurie taikomi visoms suderinimo korekciją taikančioms draudimo ar perdraudimo įmonėms. Todėl prašyme turėtų būti pateikti įrodymai, kad, jei bus suteiktas leidimas, visi šie reikalavimai bus įvykdyti;

               (5)

               pagal procedūras, kurių turi būti laikomasi suteikiant leidimą taikyti suderinimo korekciją, numatytas nuolatinis priežiūros institucijų ir draudimo ir perdraudimo įmonių bendradarbiavimas. Tai apima bendradarbiavimą prieš pateikiant oficialų prašymą priežiūros institucijoms ir po to, kai prašymas patvirtinimas, vykdant priežiūros procesą. Toks nuolatinis bendradarbiavimas būtinas siekiant užtikrinti, kad priežiūros institucijų sprendimai būtų pagrįsti svarbia ir nauja informacija bei įrodymais;

               (6)

               siekiant užtikrinti sklandų ir veiksmingą procesą, priežiūros institucijos turėtų galėti paprašyti draudimo ir perdraudimo įmonių pakeisti prašymą, kad prieš priimant galutinį sprendimą patenkinti arba atmesti prašymą būtų galima pašalinti problemas tose srityse, kuriose pateiktų įrodymų nepakanka norint įrodyti, kad reikiamų Direktyvos 2009/138/EB 77b straipsnyje nustatytų sąlygų yra laikomasi;

               (7)

               be prašyme pateiktų įrodymų, priežiūros institucijos taip pat turėtų apsvarstyti kitus veiksnius, kurie yra svarbūs priimant sprendimą, ar Direktyvos 2009/138/EB reikalavimai yra įvykdyti;

               (8)

               kadangi suderinimo portfeliai gali būti valdomi remiantis veiklos tęstinumo principu, įmonėms, gavusioms leidimą taikyti suderinimo korekciją atitinkamiems įsipareigojimams įvertinti, taip pat turėtų būti leidžiama tą korekciją taikyti būsimiems draudimo įsipareigojimams įvertinti, jeigu tie įsipareigojimai ir juos atitinkantis turtas pasižymi tomis pačiomis savybėmis kaip įsipareigojimai ir turtas, įtraukti į pradinį suderinimo portfelį, ir dėl to kelia tokią pačią riziką atitinkamai įmonei;

               (9)

               dėl skirtingų patvirtinimo prašymų pagal Direktyvą 2009/138/EB tarpusavio sąsajų draudimo ar perdraudimo įmonė, teikdama prašymą leisti taikyti suderinimo korekciją, priežiūros institucijai turėtų pranešti apie kitus prašymus patvirtinti Direktyvos 2009/138/EB 308a straipsnio 1 dalyje nurodytus elementus, kurie yra nagrinėjami arba kuriuos numatyta pateikti per kitus šešis mėnesius. Toks reikalavimas yra būtinas siekiant užtikrinti, kad priežiūros institucijų vertinimai būtų grindžiami skaidria ir nešališka informacija;

               (10)

               šis reglamentas grindžiamas Europos draudimo ir profesinių pensijų institucijos Europos Komisijai pateiktais techninių įgyvendinimo standartų projektais;

               (11)

               Europos draudimo ir profesinių pensijų institucija dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Draudimo ir perdraudimo suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1094/2010 (2) 37 straipsnį, pateikti savo nuomonę;

               (12)

               siekiant padidinti teisinį tikrumą dėl priežiūros tvarkos Direktyvos 2009/138/EB 308a straipsnyje numatytu laipsniško įgyvendinimo laikotarpiu, kuris prasidės 2015 m. balandžio 1 d., svarbu užtikrinti, kad šis reglamentas įsigaliotų kuo greičiau – kitą dieną po jo paskelbimo Europos Sąjungos oficialiajame leidinyje,

         PRIĖMĖ ŠĮ REGLAMENTĄ:
   1 straipsnis
   Prašymas leisti taikyti suderinimo korekciją
   1.   Draudimo ir perdraudimo įmonės, teikiančios prašymą leisti taikyti suderinimo korekciją, priežiūros institucijoms pateikia raštišką išankstinio patvirtinimo prašymą.
   2.   Prašymas pateikiamas viena iš valstybės narės, kurioje yra draudimo ar perdraudimo įmonės pagrindinė buveinė, oficialių kalbų arba kalba, dėl kurios anksčiau susitarta su priežiūros institucija, ir jame turi būti pateikta bent šio reglamento 3–6 straipsniuose reikalaujama informacija.
   3.   Draudimo ir perdraudimo įmonės užtikrina, kad prašyme būtų pateikta bet kokia kita svarbi informacija, kuri, jų nuomone, gali būti reikalinga tam, kad priežiūros institucijos galėtų atlikti vertinimą ir priimti sprendimą. Į prašymą įtraukiami draudimo ar perdraudimo įmonės vidinio sprendimų priėmimo proceso, susijusio su prašymu, patvirtinamieji dokumentai.
   4.   Jeigu prašymas teikiamas dėl daugiau nei vieno draudimo ar perdraudimo įsipareigojimų portfelio, šio reglamento 3–6 straipsniuose reikalaujami įrodymai prašyme pateikiami atskirai kiekvienam į prašymą įtrauktam portfeliui.
   2 straipsnis
   Prašymo turinys, susijęs su priskirtuoju turto portfeliu
   Kiek tai susiję su priskirtuoju turto portfeliu, kurio reikalaujama pagal Direktyvos 2009/138/EB 77b straipsnio 1 dalies a punktą, prašyme pateikiama bent tokia informacija:

               a)

               įrodymai, kad priskirtasis turto portfelis atitinka visas reikiamas sąlygas, nurodytas Direktyvos 2009/138/EB 77b straipsnio 1 dalyje;

               b)

               išsami informacija apie turtą priskirtajame portfelyje, kurią sudaro informacija apie turtą pagal eilutes ir procedūrą, naudojamą tokiam turtui grupuoti pagal turto klases, kredito kokybę ir trukmę, siekiant nustatyti Direktyvos 2009/138/EB 77c straipsnio 1 dalies b punkte nurodytą fundamentalųjį skirtumą;

               c)

               proceso, naudojamo siekiant išlaikyti priskirtąjį turto portfelį pagal Direktyvos 2009/138/EB 77b straipsnio 1 dalies a punktą, įskaitant procesą, kuriuo siekiama atkartoti numatomus pinigų srautus, jei jie reikšmingai pasikeičia, aprašymas.

         3 straipsnis
   Prašymo turinys, susijęs su draudimo ar perdraudimo įsipareigojimų portfeliu
   Kiek tai susiję su draudimo ar perdraudimo įsipareigojimų portfeliu, kuriam ketinama taikyti suderinimo korekciją, prašyme pateikiama bent tokia informacija:

               a)

               įrodymai, kad draudimo ar perdraudimo įsipareigojimai atitinka visus kriterijus, nurodytus Direktyvos 2009/138/EB 77b straipsnio 1 dalies d, e, g ir j punktuose;

               b)

               kai egzistuoja mirtingumo rizika, kiekybiniai įrodymai, kad draudimo ar perdraudimo įsipareigojimų portfelio tiksliausias įvertis nepadidėja daugiau kaip 5 %, esant staigiam mirtingumo rizikos pokyčiui, nurodytam 2014 m. spalio 10 d. Komisijos deleguotojo reglamento (ES) 2015/35 (3), kuriuo papildoma Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II), 52 straipsnyje.

         4 straipsnis
   Raštiško prašymo turinys, susijęs su pinigų srautų suderinimu ir portfelio valdymu
   Kiek tai susiję su pinigų srautų suderinimu ir tinkamo įsipareigojimų portfelio bei priskirtojo turto portfelio valdymu, prašyme pateikiama bent tokia informacija:

               a)

               kiekybiniai įrodymai, kad Direktyvos 2009/138/EB 77b straipsnio 1 dalies c punkte nurodytų kriterijų laikomasi, įskaitant kiekybinį ir kokybinį įvertinimą, ar kokia nors neatitiktis sukelia reikšmingą riziką, palyginti su draudimo verslui, kuriam ketinama taikyti suderinimo korekciją, įprasta rizika;

               b)

               įrodymai, kad bus įdiegti tinkami procesai, kurių paskirtis – tinkamai identifikuoti, organizuoti ir valdyti įsipareigojimų portfelį ir priskirtąjį turto portfelį atskirai nuo kitos įmonės veiklos ir užtikrinti, kad priskirtasis turtas nebūtų naudojamas dėl kitos įmonės veiklos atsiradusiems nuostoliams padengti, pagal Direktyvos 2009/138/EB 77b straipsnio 1 dalies b punktą;

               c)

               įrodymai, kaip nuosavos lėšos bus tikslinamos pagal Direktyvos 2009/138/EB 81 straipsnį siekiant parodyti bet kokias sumažėjusias perleidimo galimybes;

               d)

               įrodymai, kaip mokumo kapitalo reikalavimas bus patikslintas siekiant tinkamai parodyti mažesnes rizikos diversifikacijos galimybes. Kai tinka, įtraukiami įrodymai, kad laikomasi Deleguotojo reglamento (ES) 2015/35 216, 217 ir 234 straipsnių. Jeigu draudimo ir perdraudimo įmonės mokumo kapitalo reikalavimą ketina apskaičiuoti taikydamos vidaus modelį, tačiau negavo tam būtino priežiūros institucijų patvirtinimo, šioje dalyje reikalaujami įrodymai pateikiami remiantis rezultatu, apskaičiuotu taikant ir standartinę formulę, ir nepatvirtintą vidaus modelį.

         5 straipsnis
   Papildomas raštiško prašymo turinys
   Be šio reglamento 3–4 straipsniuose nurodytos informacijos, prašyme taip pat pateikiama tokia informacija:

               a)

               patvirtinimas, kad, jei priežiūros institucija suteiks leidimą taikyti suderinimo korekciją, Direktyvos 2009/138/EB 77b straipsnio 3 dalies sąlygos bus įvykdytos;

               b)

               likvidumo planas, kurio reikalaujama pagal Direktyvos 2009/138/EB 44 straipsnio 2 dalį;

               c)

               įvertinimai, kurių reikalaujama pagal Direktyvos 2009/138/EB 44 straipsnio 2a dalies b punktą;

               d)

               įvertinimai, kurių reikalaujama pagal Direktyvos 2009/138/EB 45 straipsnio 2a dalį;

               e)

               išsamus apskaičiavimo proceso, taikomo suderinimo korekcijai nustatyti pagal Direktyvos 2009/138/EB 77c straipsnio reikalavimus, paaiškinimas ir parodymas;

               f)

               kitų prašymų, kuriuos draudimo ar perdraudimo įmonė pateikė arba numato pateikti per kitus šešis mėnesius ir kuriais prašoma patvirtinti bet kurį iš Direktyvos 2009/138/EB 308a straipsnio 1 dalyje nurodytų laipsniško įgyvendinimo elementų, sąrašas.

         6 straipsnis
   Prašymo vertinimas
   1.   Priežiūros institucija patvirtina, kad gavo draudimo ar perdraudimo įmonės prašymą.
   2.   Priežiūros institucija prašymą laiko išsamiu, jeigu jame pateikti visi šio reglamento 2–5 straipsniuose reikalaujami įrodymai.
   3.   Per 30 dienų nuo prašymo gavimo dienos priežiūros institucija patvirtina, kad prašymas yra išsamus.
   4.   Jeigu priežiūros institucija nustato, kad prašymas nėra išsamus, ji nedelsdama praneša draudimo ar perdraudimo įmonei, kad patvirtinimo laikotarpis neprasidėjo, ir nurodo priežastis, kodėl prašymas nėra laikomas išsamiu.
   5.   Priežiūros institucija užtikrina, kad sprendimas dėl prašymo būtų priimtas per 6 mėnesius nuo išsamaus prašymo gavimo.
   6.   Jeigu priežiūros institucija patvirtino, kad prašymas yra išsamus, tai neužkerta kelio tai priežiūros institucijai prašyti papildomos informacijos, reikalingos vertinimui atlikti. Informacijos prašyme nurodoma, kokios papildomos informacijos reikia, ir nurodomos informacijos prašymo priežastys.
   7.   Atliekant prašymo vertinimą nuolat bendraujama su draudimo ar perdraudimo įmone ir, be kita ko, priežiūros institucijos gali paprašyti pakoreguoti įmonės siūlomą suderinimo korekcijos taikymo būdą. Jeigu priežiūros institucija nustato, kad suderinimo korekciją būtų galima leisti taikyti, jeigu būtų atlikti tam tikri koregavimai, ji nedelsdama raštu praneša draudimo ir perdraudimo įmonei apie reikalaujamus koregavimus.
   8.   Laikotarpis nuo datos, kai priežiūros institucija paprašo papildomos informacijos ar koregavimų pagal 6 arba 7 dalį, ir datos, kai priežiūros institucija gauna tokią informaciją ar koregavimus, neįtraukiamas į 5 dalyje nurodytą šešių mėnesių laikotarpį.
   9.   Draudimo ir perdraudimo įmonės užtikrina, kad per visą prašymo vertinimo procesą priežiūros institucijai būtų prieinami visi patvirtinamieji dokumentai, be kita ko, kai įmanoma, elektronine forma.
   10.   Draudimo ar perdraudimo įmonė informuoja priežiūros instituciją apie bet kokius prašyme pateiktos informacijos pakeitimus. Jeigu draudimo ar perdraudimo įmonė informuoja priežiūros instituciją apie savo prašymo pakeitimą, tai vertinama kaip naujas prašymas, nebent:

               a)

               pakeitimas padarytas dėl priežiūros institucijos prašymo pateikti papildomos informacijos ar padaryti pakeitimų; arba

               b)

               priežiūros institucija įsitikinusi, kad pakeitimas neturi reikšmingos įtakos prašymo vertinimui.

         11.   Draudimo ar perdraudimo įmonė gali atsiimti prašymą bet kuriuo etapu raštu apie tai pranešusi priežiūros institucijai, kol nepriimtas priežiūros institucijos sprendimas. Jeigu vėliau draudimo ar perdraudimo įmonė vėl pateikia prašymą arba atnaujintą prašymą, priežiūros institucija jį vertina kaip naują prašymą.
   7 straipsnis
   Sprendimas dėl prašymo
   1.   Priežiūros institucija, priimdama sprendimą dėl prašymo patvirtinimo, gali apsvarstyti kitus įrodymus nei išvardytieji šio reglamento 2–5 straipsniuose, kai tie įrodymai yra svarbūs vertinant, ar laikomasi Direktyvos 2009/138/EB 77b straipsnio 1 dalyje ir 77c straipsnyje išdėstytų sąlygų.
   2.   Apie priežiūros institucijos sprendimą patvirtinti prašymą raštu pranešama ta pačia kalba, kuria pateiktas prašymas.
   3.   Jeigu gaunamas vienas prašymas dėl daugiau nei vieno draudimo ar perdraudimo įsipareigojimų portfelio, priežiūros institucija gali nuspręsti patvirtinti prašymą ne dėl visų, o tik dėl tam tikrų į prašymą įtrauktų portfelių. Tokiu atveju raštiškame pranešime apie sprendimą nurodoma, kuriems draudimo ir perdraudimo įsipareigojimų portfeliams galima taikyti suderinimo korekciją.
   4.   Jeigu priežiūros institucija nusprendžia atmesti prašymą dėl kelių ar dėl visų į prašymą įtrauktų portfelių, ji aiškiai nurodo tokio sprendimo priežastis.
   5.   Jeigu draudimo ir perdraudimo įmonėms leidžiama taikyti suderinimo korekciją draudimo ir perdraudimo įsipareigojimų portfeliui, laikoma, kad to patvirtinimo sprendimo taikymo sritis apima būsimus draudimo ir perdraudimo įsipareigojimus ir turtą, kuriais papildomas tas suderinimo portfelis, su sąlyga, kad įmonės gali įrodyti, kad:

               a)

               būsimi įsipareigojimai ir turtas turi tas pačias savybes kaip įsipareigojimai ir turtas, įtraukti į suderinimo portfelį, kuriam suteiktas leidimas;

               b)

               suderinimo portfelis ir toliau atitinka reikiamas Direktyvos 2009/138/EB sąlygas.

         8 straipsnis
   Priežiūros institucijos leidimo atšaukimas
   Jeigu priežiūros institucija mano, kad draudimo ar perdraudimo įmonė, kuriai suteiktas leidimas taikyti suderinimo korekciją, nebesilaiko Direktyvos 2009/138/EB 77b straipsnio 1 dalyje arba 77c straipsnyje nustatytų sąlygų, ta priežiūros institucija nedelsdama informuoja draudimo ar perdraudimo įmonę ir paaiškina nesilaikymo pobūdį.
   9 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 24 d.

            Komisijos vardu

            Pirmininkas

         Jean-Claude JUNCKER

      (1)  OL L 335, 2009 12 17, p. 1.

      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).

      (3)  2014 m. spalio 10 d. Komisijos deleguotasis reglamentas (ES) 2015/35, kuriuo papildoma Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 12, 2015 1 17, p. 1).


title: 2012 m. liepos 19 d. Komisijos įgyvendinimo reglamentas (ES) Nr. 662/2012, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
20.7.2012

               LT

               Europos Sąjungos oficialusis leidinys

               L 192/4

         KOMISIJOS ĮGYVENDINIMO REGLAMENTAS (ES) Nr. 662/2012
   2012 m. liepos 19 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2012 m. liepos 19 d.

            Komisijos vardu Pirmininko pavedimu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 157, 2011 6 15, p. 1.

      PRIEDAS
      Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  MK

                  41,0

                  ZZ

                  41,0

                  0707 00 05

                  TR

                  95,4

                  ZZ

                  95,4

                  0709 93 10

                  TR

                  96,1

                  ZZ

                  96,1

                  0805 50 10

                  AR

                  90,6

                  BO

                  97,8

                  TR

                  52,0

                  UY

                  90,0

                  ZA

                  90,2

                  ZZ

                  84,1

                  0808 10 80

                  AR

                  138,3

                  BR

                  89,2

                  CL

                  112,0

                  CN

                  126,4

                  NZ

                  132,9

                  US

                  146,3

                  UY

                  52,1

                  ZA

                  98,4

                  ZZ

                  112,0

                  0808 30 90

                  AR

                  137,1

                  CL

                  117,7

                  ZA

                  103,6

                  ZZ

                  119,5

                  0809 10 00

                  TR

                  166,6

                  ZZ

                  166,6

                  0809 29 00

                  TR

                  385,1

                  ZZ

                  385,1

                  0809 30

                  TR

                  177,2

                  ZZ

                  177,2

                  0809 40 05

                  BA

                  81,6

                  ZZ

                  81,6

         (1)  Šalių nomenklatūra nustatyta Komisijos reglamentu (EB) Nr. 1833/2006 (OL L 354, 2006 12 14, p. 19). Kodas „ZZ“ atitinka „kitas šalis“.


title: 2015 m. kovo 17 d. Komisijos įgyvendinimo reglamentas (ES) 2015/447 dėl Tarybos reglamento (EB) Nr. 1234/2007 IX priede 2014–2015 metams nustatytų nacionalinių pieno kvotų paskirstymo į pristatymo ir tiesioginio pardavimo kvotas

text:
18.3.2015

               LT

               Europos Sąjungos oficialusis leidinys

               L 74/21

         KOMISIJOS ĮGYVENDINIMO REGLAMENTAS (ES) 2015/447
   2015 m. kovo 17 d.
   dėl Tarybos reglamento (EB) Nr. 1234/2007 IX priede 2014–2015 metams nustatytų nacionalinių pieno kvotų paskirstymo į pristatymo ir tiesioginio pardavimo kvotas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 69 straipsnio 1 dalį kartu su 4 straipsniu,
   kadangi:

               (1)

               nuo 2014 m. sausio 1 d. Reglamentas (EB) Nr. 1234/2007 panaikintas ir pakeistas Europos Parlamento ir Tarybos reglamentu (ES) Nr. 1308/2013 (2). Tačiau Reglamento (ES) Nr. 1308/2013 230 straipsnio 1 dalies a punkte numatyta, kad pieno gamybos apribojimų sistemai iki 2015 m. kovo 31 d. tebetaikomos Reglamento (EB) Nr. 1234/2007 II dalies I antraštinės dalies III skyriaus III skirsnio, taip pat 55 straipsnio, 85 straipsnio ir jo IX bei X priedų nuostatos;

               (2)

               Reglamento (EB) Nr. 1234/2007 67 straipsnio 2 dalyje numatyta, kad gamintojai gali turėti vieną arba dvi individualias kvotas: vieną – pristatymui, kitą – tiesioginiam pardavimui, ir kad kiekius iš vienos kvotos rūšies į kitą gali perkelti tik valstybės narės kompetentinga institucija, gamintojui pateikus tinkamai pagrįstą prašymą;

               (3)

               Komisijos įgyvendinimo reglamentu (ES) Nr. 266/2014 (3) nustatytas visoms valstybėms narėms 2013 m. balandžio 1 d.–2014 m. kovo 31 d. laikotarpiu taikomas kvotų paskirstymas į pristatymo ir tiesioginio pardavimo kvotas;

               (4)

               pagal Komisijos reglamento (EB) Nr. 595/2004 (4) 25 straipsnio 2 dalį valstybės narės Komisijai pranešė apie kiekius, kurie gamintojų prašymu buvo galutinai perkelti iš individualios pristatymo kvotos į tiesioginio pardavimo kvotą arba atvirkščiai;

               (5)

               todėl Reglamento (EB) Nr. 1234/2007 IX priedo 1 punkte nustatytas nacionalines kvotas, taikomas 2014 m. balandžio 1 d.–2015 m. kovo 31 d. laikotarpiu, tikslinga paskirstyti į pristatymo ir tiesioginio pardavimo kvotas;

               (6)

               pagal Tarybos reglamento (EB) Nr. 1234/2007 69 straipsnio 1 dalį kartu su 4 straipsniu Komisija turėjo veikti laikydamasi to reglamento 195 straipsnio 2 dalyje nurodytos procedūros. Atitinkama procedūra pagal Reglamentą (ES) Nr. 1308/2013 yra to reglamento 229 straipsnio 2 dalyje nurodyta nagrinėjimo procedūra;

               (7)

               atsižvelgiant į tai, kad kvotų paskirstymu į tiesioginio pardavimo ir pristatymo kvotas yra grindžiama pagal Reglamento (EB) Nr. 595/2004 19–22 straipsnius atliekama kontrolė ir to reglamento I priede nustatyto metinio klausimyno rengimas, tikslinga nustatyti šio reglamento galiojimo pabaigos datą, kuri turėtų būti vėlesnė už paskutinę galimą tokios kontrolės atlikimo datą;

               (8)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1234/2007 IX priede nustatytų nacionalinių kvotų paskirstymas į pristatymo ir tiesioginio pardavimo kvotas, taikomas 2014 m. balandžio 1 d.–2015 m. kovo 31 d. laikotarpiu, nustatomas šio reglamento priede.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis nustoja galioti 2016 m. rugsėjo 30 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 17 d.

            Komisijos vardu

            Pirmininkas

         Jean-Claude JUNCKER

      (1)  OL L 299, 2007 11 16, p. 1.

      (2)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

      (3)  2014 m. kovo 14 d. Komisijos įgyvendinimo reglamentas (ES) Nr. 266/2014 dėl Tarybos reglamento (EB) Nr. 1234/2007 IX priede 2013–2014 metams nustatytų nacionalinių pieno kvotų paskirstymo į pristatymo ir tiesioginio pardavimo kvotas (OL L 76, 2014 3 15, p. 31).

      (4)  2004 m. kovo 30 d. Komisijos reglamentas (EB) Nr. 595/2004, nustatantis išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles (OL L 94, 2004 3 31, p. 22).

      PRIEDAS

                  Valstybės narės

                  Pristatymas (tonomis)

                  Tiesioginis pardavimas (tonomis)

                  Belgija

                  3 566 075,994

                  36 038,916

                  Bulgarija

                  981 934,239

                  67 583,377

                  Čekija

                  2 910 127,559

                  25 017,298

                  Danija

                  4 847 759,582

                  149,891

                  Vokietija

                  30 229 156,242

                  89 772,508

                  Estija

                  687 975,699

                  4 950,350

                  Airija

                  5 782 858,891

                  1 563,345

                  Graikija

                  878 297,757

                  1 317,000

                  Ispanija

                  6 491 200,263

                  66 355,182

                  Prancūzija

                  26 043 679,756

                  327 551,521

                  Kroatija

                  698 376,994

                  66 623,006

                  Italija

                  10 921 420,936

                  367 121,930

                  Kipras

                  155 022,240

                  636,552

                  Latvija

                  770 138,701

                  10 993,997

                  Lietuva

                  1 753 855,868

                  73 783,113

                  Liuksemburgas

                  292 166,310

                  588,000

                  Vengrija

                  1 967 795,932

                  165 608,590

                  Мalta

                  52 205,729

                  0,000

                  Nyderlandai

                  11 972 757,363

                  77 735,292

                  Austrija

                  2 911 286,952

                  81 441,536

                  Lenkija

                  9 923 889,074

                  131 907,982

                  Portugalija (1)

                  2 080 193,719

                  8 710,827

                  Rumunija

                  1 571 952,247

                  1 705 244,231

                  Slovėnija

                  597 453,865

                  20 719,515

                  Slovakija

                  1 075 927,489

                  39 828,732

                  Suomija (2)

                  2 615 170,922

                  4 657,981

                  Švedija

                  3 589 229,658

                  4 800,000

                  Jungtinė Karalystė

                  15 755 730,218

                  140 974,348

         (1)  Išskyrus Madeirą.

         (2)  Reglamento (EB) Nr. 1234/2007 IX priede nurodyta Suomijos nacionalinė kvota ir šio reglamento priede nurodytas visas Suomijos nacionalinės kvotos kiekis skiriasi dėl to, kad kvota buvo padidinta 784,683 tonomis siekiant suteikti kompensaciją Suomijos SLOM gamintojams pagal Reglamento (EB) Nr. 1234/2007 67 straipsnio 4 dalį.


title: 2011 m. spalio 27 d. Komisijos įgyvendinimo reglamentas (ES) Nr. 1084/2011, kuriuo iš dalies keičiamas ir ištaisomas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių

text:
28.10.2011

               LT

               Europos Sąjungos oficialusis leidinys

               L 281/3

         KOMISIJOS ĮGYVENDINIMO REGLAMENTAS (ES) Nr. 1084/2011
   2011 m. spalio 27 d.
   kuriuo iš dalies keičiamas ir ištaisomas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 2 dalį ir 38 straipsnio d punktą,
   kadangi:

               (1)

               Komisijos reglamento (EB) Nr. 1235/2008 (2) 7 straipsnio 2 dalyje numatyta, kad pripažintų trečiųjų šalių sąraše turi būti visa būtina informacija apie kiekvieną trečiąją šalį, kuria remiantis būtų galima patikrinti, ar produktams, pateiktiems Sąjungos rinkai, buvo taikoma pagal Reglamento (EB) Nr. 834/2007 33 straipsnio 2 dalį pripažintos trečiosios šalies kontrolės sistema. Tunise įsteigus naują bendrųjų reikalų direkciją, atsakingą už ekologišką ūkininkavimą žemės ūkio departamente, kuri tapo nauja kompetentinga valdžios institucija, atsakinga už kontrolės sistemą Tunise, Tunisas pranešė apie Reglamento (EB) Nr. 1235/2008 III priede pateiktų susijusių specifikacijų pakeitimą;

               (2)

               Komisijos įgyvendinimo reglamentu (ES) Nr. 590/2011 (3) į Reglamento (EB) Nr. 1235/2008 III priedą įtrauktas naujas tekstas, susijęs su Kanada. To teksto 1 punkte „Produktų kategorijos“ yra klaida, nes c papunktyje pašarai išskirti kaip atskira produktų kategorija, nors iš tikrųjų jie yra vienas iš galimų minėto teksto 1 punkto b papunktyje nurodytų perdirbtų žemės ūkio produktų naudojimo būdų;

               (3)

               Kanada pranešė Komisijai, kad į Reglamento (EB) Nr. 1235/2008 III priedą įtrauktame kontrolės įstaigų sąraše yra dar viena klaida, nes Kanados maisto kontrolės agentūra kontrolės įstaigai „Control Union Certifications“ teisės teikti sertifikavimo paslaugas Kanadoje nesuteikė;

               (4)

               todėl Reglamentą (EB) Nr. 1235/2008 reikėtų atitinkamai iš dalies pakeisti ir ištaisyti;

               (5)

               siekiant teisinio tikrumo, šiuo reglamentu nustatyta taisymo nuostata turėtų būti taikoma nuo Reglamento (EB) Nr. 590/2011 įsigaliojimo datos;

               (6)

               šiame reglamente nustatytos priemonės atitinka Ekologinės gamybos reguliavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Dalinio keitimo nuostatos
   Tunisui skirtos Reglamento (EB) Nr. 1235/2008 III priedo dalies 4 punktas pakeičiamas taip:

      „4.   Kompetentinga institucija: Direction générale de l’Agriculture Biologique (Ministère de l’Agriculture et de l’Environnement), www.agriportail.tn“.

   2 straipsnis
   Taisymo nuostatos
   Kanadai skirta Reglamento (EB) Nr. 1235/2008 III priedo dalis iš dalies keičiama taip:

               1)

               1 punkto b ir c papunkčiai pakeičiami taip:

                           „b)

                           maistui ir pašarams skirti perdirbti žemės ūkio produktai;“

               2)

               5 punkto šešta įtrauka „Control Union Certifications (CUC), www.controlunion.com“ išbraukiama.

         3 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Tačiau 2 straipsnis taikomas nuo 2011 m. birželio 28 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. spalio 27 d.

            Komisijos vardu

            Pirmininkas

         José Manuel BARROSO

      (1)  OL L 189, 2007 7 20, p. 1.

      (2)  OL L 334, 2008 12 12, p. 25.

      (3)  OL L 161, 2011 6 21, p. 9.


title: 2015 m. gegužės 22 d. Komisijos įgyvendinimo reglamentas (ES) 2015/816, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Canard à foie gras du Sud-Ouest (Chalosse, Gascogne, Gers, Landes, Périgord, Quercy) (SGN)]

text:
27.5.2015

               LT

               Europos Sąjungos oficialusis leidinys

               L 129/10

         KOMISIJOS ĮGYVENDINIMO REGLAMENTAS (ES) 2015/816
   2015 m. gegužės 22 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Canard à foie gras du Sud-Ouest (Chalosse, Gascogne, Gers, Landes, Périgord, Quercy) (SGN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos geografinės nuorodos „Canard à foie gras du Sud-Ouest (Chalosse, Gascogne, Gers, Landes, Périgord, Quercy)“, kuri įregistruota Komisijos reglamentu (EB) Nr. 1338/2000 (2), specifikacijos pakeitimo paraišką;

               (2)

               pagal Reglamento (ES) Nr. 1151/2012 53 straipsnio 2 dalies nuostatas šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (3), kaip reikalaujama minėto reglamento 50 straipsnio 2 dalies a punkte;

               (3)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas pavadinimo „Canard à foie gras du Sud-Ouest (Chalosse, Gascogne, Gers, Landes, Périgord, Quercy)“ (SGN) specifikacijos pakeitimas patvirtinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 22 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  2000 m. birželio 26 d. Komisijos reglamentas (EB) Nr. 1338/2000, papildantis Reglamento (EB) Nr. 2400/96 dėl tam tikrų pavadinimų įtraukimo į Tarybos reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą „Saugomų kilmės vietos nuorodų ir saugomų geografinių nuorodų registrą“ priedą (OL L 154, 2000 6 27, p. 5).

      (3)  OL C 11, 2015 1 15, p. 24.


title: 2013 m. lapkričio 6 d. Komisijos įgyvendinimo reglamentas (ES) Nr. 1116/2013, kuriuo iš dalies keičiamas Reglamentas (ES) Nr. 185/2010, siekiant patikslinti, suderinti ir supaprastinti tam tikras specifines aviacijos saugumo priemones  Tekstas svarbus EEE

text:
9.11.2013

               LT

               Europos Sąjungos oficialusis leidinys

               L 299/1

         KOMISIJOS ĮGYVENDINIMO REGLAMENTAS (ES) Nr. 1116/2013
   2013 m. lapkričio 6 d.
   kuriuo iš dalies keičiamas Reglamentas (ES) Nr. 185/2010, siekiant patikslinti, suderinti ir supaprastinti tam tikras specifines aviacijos saugumo priemones
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (1), ypač į jo 4 straipsnio 3 dalį,
   kadangi:

               (1)

               iš patirties, įgytos įgyvendinant 2010 m. kovo 4 d. Komisijos reglamentą (ES) Nr. 185/2010, kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (2), paaiškėjo, kad būtina šiek tiek pakeisti tam tikrų bendrųjų pagrindinių standartų įgyvendinimo sąlygas;

               (2)

               tam tikras specifines aviacijos saugumo priemones reikėtų patikslinti, suderinti arba supaprastinti siekiant padidinti teisinį aiškumą, standartizuoti vienodą teisės aktų aiškinimą ir toliau užtikrinti kuo geresnį bendrųjų pagrindinių aviacijos saugumo standartų įgyvendinimą;

               (3)

               pakeitimų tikslas – įgyvendinti ribotą skaičių priemonių, susijusių su patekimo kontrole, orlaivio saugumu, rankinio bagažo ir bagažo skyriuje vežamo bagažo tikrinimu, krovinių, pašto, orlaivio atsargų ir oro uosto atsargų saugumo kontrole, asmenų mokymu ir saugumo įranga;

               (4)

               todėl Reglamentas (ES) Nr. 185/2010 turėtų būti atitinkamai iš dalies pakeistas;

               (5)

               šiame reglamente numatytos priemonės atitinka Civilinės aviacijos saugumo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 185/2010 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 6 d.

            Komisijos vardu

            Pirmininkas

         José Manuel BARROSO

      (1)  OL L 97, 2008 4 9, p. 72.

      (2)  OL L 55, 2010 3 5, p. 1.

      PRIEDAS
      Reglamento (ES) Nr. 185/2010 priedas iš dalies keičiamas taip:

                  1.

                  1 skyrius iš dalies keičiamas taip:

                              a)

                              pridedamas 1.0.4 punktas:

                                          „1.0.4.

                                          Daiktai, kuriuos nešasi asmenys, išskyrus keleivius, – daiktai, skirti asmeniniam juos nešančio asmens naudojimui.“

                              b)

                              1.2.1.1 punkto pabaigoje pridedamas šis sakinys:
                              „Ekskursijos su gidu po oro uostą su įgaliotųjų asmenų palyda laikomos turinčiomis teisėtą priežastį.“

                              c)

                              1.2.2.1 punkto pabaigoje pridedamas šis sakinys:
                              „Ekskursijos su gidu po oro uostą su įgaliotųjų asmenų palyda laikomos turinčiomis teisėtą priežastį.“

                              d)

                              1.2.7.2 punkto pabaigoje pridedamas šis sakinys:
                              „Asmeniui gali būti netaikomas reikalavimas būti lydimam, jeigu tas asmuo turi matomoje vietoje pritvirtintą leidimą ir turi galiojantį oro uosto darbuotojo pažymėjimą.“

                              e)

                              Pridedamas 1.2.7.5 punktas:

                                          „1.2.7.5.

                                          Tais atvejais, kai keleivis nekeliauja pagal vežimo oro transportu sutartį, pagal kurią išduodamas įlaipinimo talonas arba jam prilygstantis dokumentas, šį keleivį lydinčiam įgulos nariui gali būti netaikomi 1.2.7 dalies 3 punkto a papunkčio reikalavimai.“

                              f)

                              1.3.1.5 punktas pakeičiamas taip:

                                          „1.3.1.5.

                                          Asmenų, išskyrus keleivius, nešamų daiktų patikrinimui taikomi 4.1.2 dalies 4–7 punktai ir 4.1.2 dalies 11 punktas.“

                  2.

                  3 skyrius iš dalies keičiamas taip:

                              a)

                              3.1.1.3 punktas pakeičiamas taip:

                                          „3.1.1.3.

                                          Į svarbiausią dalį iš trečiosios šalies, kuri neįtraukta į 3-B priedėlio sąrašą, atvykstančio orlaivio saugumo nuodugnus patikrinimas atliekamas bet kuriuo metu po to, kai keleiviai išlaipinami ir palieka tikrintiną zoną ir (arba) iškraunamas bagažo skyrius.“

                              b)

                              3.1.3 punktas iš dalies keičiamas taip:

                                          i)

                                          antra ir ketvirta įtraukos išbraukiamos;

                                          ii)

                                          trečia įtrauka pakeičiama taip:

                                                      „—

                                                      iš kur vykdytas ankstesnis skrydis.“

                              c)

                              3.2.1.1 punkto b papunktis pakeičiamas taip:

                                          „b)

                                          laikant jo išorines duris uždarytas. Tais atvejais, kai orlaivis yra svarbiausioje dalyje, nuo žemės asmeniui nepasiekiamos išorinės durys laikomos uždarytomis, jei patekimo į orlaivį įranga atitraukta ir pastatyta pakankamai toli nuo orlaivio, kad būtų pagrįstai užkirstas kelias į jį patekti; arba“

                              d)

                              3.2.2.1 punkto antras sakinys pakeičiamas taip:
                              „a punktas netaikomas durims, kurios asmeniui pasiekiamos nuo žemės.“

                              e)

                              3.2.2.2 punktas pakeičiamas taip:

                                          „3.2.2.2.

                                          Tais atvejais, kai nuo durų, kurios asmeniui nepasiekiamos nuo žemės, atitraukta patekimo į orlaivį įranga, ta įranga pastatoma pakankamai toli nuo orlaivio, kad būtų pagrįstai užkirstas kelias į jį patekti.“

                  3.

                  3-B priedėlis pakeičiamas taip:
                  „3-B   PRIEDĖLIS

                  ORLAIVIO SAUGUMAS

                     TREČIOSIOS ŠALYS, TAIP PAT UŽJŪRIO ŠALYS IR TERITORIJOS, KURIOS PAGAL SUTARTĮ DĖL EUROPOS SĄJUNGOS VEIKIMO TURI YPATINGŲ RYŠIŲ SU SĄJUNGA IR KURIOMS NETAIKOMA TOS SUTARTIES ANTRAŠTINĖ DALIS „TRANSPORTAS“, PRIPAŽINTOS TAIKANČIOMIS SAUGUMO STANDARTUS, LYGIAVERČIUS BENDRIESIEMS PAGRINDINIAMS STANDARTAMS

                  Orlaivių saugumo srityje pripažįstama, kad šios trečiosios šalys, taip pat užjūrio šalys ir teritorijos, kurios pagal Sutartį dėl Europos Sąjungos veikimo turi ypatingų ryšių su Sąjunga ir kurioms netaikoma tos Sutarties antraštinė dalis „Transportas“, taiko saugumo standartus, lygiaverčius bendriesiems pagrindiniams standartams:

                     Jungtinės Amerikos Valstijos

                  Jei Komisija turi informacijos, kad trečiojoje šalyje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių aviacijos saugumo standartų, ji nedelsdama apie tai praneša atitinkamoms valstybių narių valdžios institucijoms.
                  Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas atitinkamų trečiojoje šalyje taikomų aviacijos saugumo standartų lygiavertiškumas, ji nedelsdama apie tai praneša atitinkamoms valstybių narių valdžios institucijoms.“

                  4.

                  4 skyriaus 4.1.2.11 punktas pakeičiamas taip:

                              „4.1.2.11.

                              Asmenys, tikrinantys rankinį bagažą naudodami rentgeno įrangą arba sprogmenų aptikimo sistemos įrangą, vaizdus be pertraukos paprastai peržiūri ne ilgiau kaip 20 minučių. Kiekvieną kartą pasibaigus šiam laikui tikrintojas vaizdų neperžiūri bent 10 minučių. Šis reikalavimas taikomas, tik kai peržiūrėtinų vaizdų srautas yra nenutrūkstamas.
                              Už rankinio bagažo tikrintojus yra atsakingas vadovas, kuris užtikrina optimalią grupės sudėtį, darbo kokybę, mokymą, paramą ir vertinimą.“

                  5.

                  4-B priedėlis pakeičiamas taip:
                  „4-B   PRIEDĖLIS

                  KELEIVIAI IR RANKINIS BAGAŽAS

                     TREČIOSIOS ŠALYS, TAIP PAT UŽJŪRIO ŠALYS IR TERITORIJOS, KURIOS PAGAL SUTARTĮ DĖL EUROPOS SĄJUNGOS VEIKIMO TURI YPATINGŲ RYŠIŲ SU SĄJUNGA IR KURIOMS NETAIKOMA TOS SUTARTIES ANTRAŠTINĖ DALIS „TRANSPORTAS“, PRIPAŽINTOS TAIKANČIOMIS SAUGUMO STANDARTUS, LYGIAVERČIUS BENDRIESIEMS PAGRINDINIAMS STANDARTAMS

                  Keleivių ir rankinio bagažo atžvilgiu pripažįstama, kad šios trečiosios šalys, taip pat užjūrio šalys ir teritorijos, kurios pagal Sutartį dėl Europos Sąjungos veikimo turi ypatingų ryšių su Sąjunga ir kurioms netaikoma tos Sutarties antraštinė dalis „Transportas“, taiko saugumo standartus, lygiaverčius bendriesiems pagrindiniams standartams:

                     Jungtinės Amerikos Valstijos

                  Jei Komisija turi informacijos, kad trečiojoje šalyje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių aviacijos saugumo standartų, ji nedelsdama apie tai praneša atitinkamoms valstybių narių valdžios institucijoms.
                  Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas atitinkamų trečiojoje šalyje taikomų aviacijos saugumo standartų lygiavertiškumas, ji nedelsdama apie tai praneša atitinkamoms valstybių narių valdžios institucijoms.“

                  6.

                  5 skyriuje pridedamas 5.1.7 punktas:

                              „5.1.7.

                              Asmenys, tikrinantys bagažo skyriuje vežamą bagažą naudodami rentgeno įrangą arba sprogmenų aptikimo sistemos įrangą, vaizdus be pertraukos paprastai peržiūri ne ilgiau kaip 20 minučių. Kiekvieną kartą pasibaigus šiam laikui tikrintojas vaizdų neperžiūri bent 10 minučių. Šis reikalavimas taikomas, tik kai peržiūrėtinų vaizdų srautas yra nenutrūkstamas.
                              Už bagažo skyriuje vežamo bagažo tikrintojus yra atsakingas vadovas, kuris užtikrina optimalią grupės sudėtį, darbo kokybę, mokymą, paramą ir vertinimą.“

                  7.

                  5-A priedėlis pakeičiamas taip:
                  „5-A   PRIEDĖLIS

                  BAGAŽO SKYRIUJE VEŽAMAS BAGAŽAS

                     TREČIOSIOS ŠALYS, TAIP PAT UŽJŪRIO ŠALYS IR TERITORIJOS, KURIOS PAGAL SUTARTĮ DĖL EUROPOS SĄJUNGOS VEIKIMO TURI YPATINGŲ RYŠIŲ SU SĄJUNGA IR KURIOMS NETAIKOMA TOS SUTARTIES ANTRAŠTINĖ DALIS „TRANSPORTAS“, PRIPAŽINTOS TAIKANČIOMIS SAUGUMO STANDARTUS, LYGIAVERČIUS BENDRIESIEMS PAGRINDINIAMS STANDARTAMS

                  Bagažo skyriuje vežamo bagažo atžvilgiu pripažįstama, kad šios trečiosios šalys, taip pat užjūrio šalys ir teritorijos, kurios pagal Sutartį dėl Europos Sąjungos veikimo turi ypatingų ryšių su Sąjunga ir kurioms netaikoma tos Sutarties antraštinė dalis „Transportas“, taiko saugumo standartus, lygiaverčius bendriesiems pagrindiniams standartams:

                     Jungtinės Amerikos Valstijos

                  Jei Komisija turi informacijos, kad trečiojoje šalyje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių aviacijos saugumo standartų, ji nedelsdama apie tai praneša atitinkamoms valstybių narių valdžios institucijoms.
                  Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas atitinkamų trečiojoje šalyje taikomų aviacijos saugumo standartų lygiavertiškumas, ji nedelsdama apie tai praneša atitinkamoms valstybių narių valdžios institucijoms.“

                  8.

                  6 skyrius iš dalies keičiamas taip:

                              a)

                              6.3.1.2 punkto c papunktyje, 6.3.1.2 punkto d papunktyje, 6.3.1.5 punkte, 6.4.1. 2 punkto c papunktyje, 6.4.1.2 punkto e papunktyje, 6.4.1.5 punkte, 6.8.1.4 punkte, 6.8.1.5 punkte, 6.8.4.1 punkte, 6.8.5.1 punkto 2 dalyje, 6.8.5.1 punkto 3 dalyje, 6.8.5.2 punkte, 6-A priedėlyje, 6-H1 priedėlyje, 11.6.4.1 punkte ir 11.6.4.3 punkte nuoroda „EB reguliuojamų subjektų ir žinomų siuntėjų duomenų bazė“ ir „Sąjungos reguliuojamų subjektų ir žinomų siuntėjų duomenų bazė“ pakeičiama nuoroda „Sąjungos tiekimo grandinės saugumo duomenų bazė“.

                              b)

                              pridedamas 6.2.1.4 punktas:

                                          „6.2.1.4.

                                          Asmenys, tikrinantys krovinius naudodami rentgeno įrangą arba sprogmenų aptikimo sistemos įrangą, vaizdus be pertraukos paprastai peržiūri ne ilgiau kaip 20 minučių. Kiekvieną kartą pasibaigus šiam laikui tikrintojas vaizdų neperžiūri bent 10 minučių. Šis reikalavimas taikomas, tik kai peržiūrėtinų vaizdų srautas yra nenutrūkstamas.“

                              c)

                              6.3.2.4 punktas pakeičiamas taip:

                                          „6.3.2.4.

                                          Atlikus šio reglamento 6.3.2 dalies 1–3 punktuose ir Komisijos sprendimo 2010/774/ES 6.3 skirsnyje nurodytą saugumo kontrolę, reguliuojamas subjektas užtikrina, kad:

                                                      a)

                                                      nelydimi prie šių siuntų galėtų patekti tik įgaliotieji asmenys, ir

                                                      b)

                                                      šių siuntų apsaugą nuo nesankcionuoto poveikio iki jų perdavimo kitam reguliuojamam subjektui arba oro vežėjui. Svarbiausioje riboto patekimo zonos dalyje esančios krovinių ir pašto siuntos yra laikomos apsaugotomis nuo nesankcionuoto poveikio. Ne svarbiausiose riboto patekimo zonos dalyse esančios krovinių ir pašto siuntos laikomos reguliuojamo subjekto patalpų dalyse, į kurias patekimas yra kontroliuojamas, arba, kai laikomos ne tokiose dalyse, jos yra:

                                                                  —

                                                                  fiziškai apsaugotos, kad į jas nebūtų įdėta draudžiamų daiktų, arba

                                                                  —

                                                                  nepaliekamos be priežiūros ir patekti prie jų gali tik asmenys, saugantys ir tvarkantys krovinius.“

                              d)

                              6.3.2.6 punkto pabaigoje pridedamas toks sakinys:
                              „Reguliuojamas subjektas, pristatantis siuntas kitam reguliuojamam subjektui ar oro vežėjui, taip pat gali nuspręsti perduoti tik informaciją, kurios reikalaujama pagal a–e papunkčius ir g papunktį, ir visą skrydžio (-ių) laiką arba 24 valandas, žiūrint, kuris laikotarpis ilgesnis, turėti informaciją, kurios reikalaujama pagal f papunktį.“

                              e)

                              Pridedamas 6.3.2.9 punktas:

                                          „6.3.2.9.

                                          Reguliuojamas subjektas užtikrina, kad visi darbuotojai, vykdantys saugumo kontrolę, būtų pasamdyti ir parengti pagal 11 skyriaus reikalavimus, o visi darbuotojai, galintys patekti prie identifikuojamo oro transportu vežamo krovinio arba identifikuojamo oro pašto, kurių reikalaujama saugumo kontrolė atlikta, būtų pasamdyti ir baigtų saugumo mokymo kursą pagal 11 skyriaus reikalavimus.“

                              f)

                              6.4.2.1 punkto b papunktis pakeičiamas taip:

                                          „b)

                                          visi darbuotojai, vykdantys saugumo kontrolę, būtų pasamdyti ir parengti pagal 11 skyriaus reikalavimus, o visi darbuotojai, galintys patekti prie identifikuojamo oro transportu vežamo krovinio arba identifikuojamo oro pašto, kurių reikalaujama saugumo kontrolė atlikta, būtų pasamdyti ir baigtų saugumo mokymo kursą pagal 11 skyriaus reikalavimus; ir“

                              g)

                              6.6.2 punkto pavadinimas pakeičiamas taip:
                              „6.6.2.   Krovinių ir pašto apsauga oro uostuose juos kraunant į orlaivį“

                              h)

                              6.6.2.2 punktas pakeičiamas taip:

                                          „6.6.2.2.

                                          Ne svarbiausioje riboto patekimo zonos dalyje esančios krovinių ir pašto siuntos laikomos reguliuojamo subjekto patalpų dalyse, į kurias patekimas yra kontroliuojamas, arba, kai laikomos ne tokiose dalyse, yra laikomos apsaugotomis nuo nesankcionuoto poveikio, jei:

                                                      a)

                                                      jos yra fiziškai apsaugotos, kad į jas nebūtų įdėta draudžiamų daiktų, arba

                                                      b)

                                                      jos nepaliekamos be priežiūros, o patekti prie jų gali tik asmenys, saugantys krovinius ir paštą ir kraunantys juos į orlaivį.“

                              i)

                              6.8.2.2 punkto pabaigoje pridedamas šis sakinys:
                              „Atitinkama institucija gali priimti trečiosios šalies subjekto, siekiančio paskyrimo ACC3 vežėju, ES aviacijos saugumo tvirtinimo ataskaitą tais atvejais, kai visas krovinių tvarkymo operacijas, įskaitant krovimą į orlaivio bagažo skyrių, tas subjektas vykdo ACC3 vežėjo vardu, o ES aviacijos saugumo tvirtinimo ataskaita apima visą tokią veiklą.“

                              j)

                              6.8.3.2 punktas pakeičiamas taip:

                                          „6.8.3.2.

                                          Iki 2014 m. birželio 30 d. tikrinimo reikalavimai atitinka bent Tarptautinės civilinės aviacijos organizacijos (toliau – ICAO) standartus. Vėliau į Sąjungą vežami kroviniai ir paštas tikrinami taikant vieną iš Sprendimo 2010/774/ES 6.2.1 punkte nurodytų būdų ar metodų taip, kad būtų galima pagrįstai įsitikinti, kad juose nėra draudžiamų daiktų.“

                  9.

                  6-B priedėlis pakeičiamas taip:
                  „6-B   PRIEDĖLIS

                  REKOMENDACIJOS ŽINOMIEMS SIUNTĖJAMS
                  Šios rekomendacijos jums padės įvertinti jūsų taikomą saugumo tvarką ir palyginti ją su žinomiems siuntėjams taikomais kriterijais, aprašytais Europos Parlamento ir Tarybos reglamente (EB) Nr. 300/2008 dėl civilinės aviacijos saugumo bendrųjų taisyklių ir jo įgyvendinamuosiuose aktuose. Jos turėtų padėti jums užtikrinti atitiktį reikalavimams prieš oficialaus tvirtinimo vietoje vizito pradžią.
                  Svarbu, kad tvirtintojas tvirtinimo vizito metu galėtų pasikalbėti su tinkamais žmonėmis (pavyzdžiui, asmenimis, atsakingais už saugumą ir už darbuotojų samdymą). Tvirtintojo vertinimui registruoti bus naudojamas ES kontrolinis sąrašas. Užpildžius kontrolinį tvirtinimo sąrašą, kontroliniame sąraše esanti informacija bus tvarkoma kaip įslaptinta informacija.
                  Prašom atkreipti dėmesį, kad ES kontroliniame sąraše yra dviejų tipų klausimai: 1) klausimai, į kuriuos atsakius neigiamai, tokie neigiami atsakymai automatiškai reikš, kad negalite būti pripažintas žinomu siuntėju, ir 2) klausimai, kuriais bus remiamasi susidarant bendrą nuomonę apie jūsų saugumo nuostatas, kad tvirtintojas galėtų padaryti bendrą išvadą. Sritys, kurioms automatiškai bus suteiktas neigiamas vertinimas, nurodytos paryškintu šriftu pateiktame reikalavimų apraše. Jei neigiamai bus įvertintas paryškintu šriftu pateiktų reikalavimų laikymasis, jums bus nurodytos priežastys ir patarta, kokių priemonių imtis, kad vertinimas būtų teigiamas.

                     Įvadas

                  Jūsų bendrovė turi paruošti krovinį toje teritorijoje, kuri bus tikrinama. Tai apima gamybą toje teritorijoje, taip pat paėmimo ir pakavimo operacijas, jei daiktai neidentifikuojami kaip oro transportu vežamas krovinys, kol jie atrenkami užsakymui įvykdyti. (Taip pat žr. pastabą).
                  Jums reikės nustatyti, kur krovinių arba pašto siunta tampa identifikuojama kaip oro transportu vežamas krovinys arba oro paštas, ir įrodyti, kad taikote reikalingas priemones jiems apsaugoti nuo nesankcionuoto poveikio ar pažeidimo. Tai apims informaciją apie gamybą, pakavimą, sandėliavimą ir (arba) išsiuntimą.

                     Organizacija ir pareigos

                  Jums reikės pateikti informaciją apie savo organizaciją (pavadinimą, PVM ar Prekybos rūmų kodą arba bendrovės registracijos numerį, jei taikytina), teritorijos, kuri turi būti patvirtinta, adresą ir pagrindinį organizacijos adresą (jei jis skiriasi nuo teritorijos, kuri turi būti patvirtinta, adreso). Reikia nurodyti ankstesnio tvirtinimo vizito datą ir naujausią unikalų raidinį skaitmeninį identifikavimo kodą (jei taikytina), taip pat verslo pobūdį, apytikrį teritorijoje dirbančių darbuotojų skaičių, asmens, atsakingo už oru vežamo krovinio arba oro pašto saugumą, vardą, pavardę, pareigas ir kontaktinius duomenis.

                     Darbuotojų samdymo procedūra

                  Jums reikės nurodyti išsamią informaciją apie visų savo darbuotojų (nuolatinių darbuotojų, laikinų ar agentūrų darbuotojų, vairuotojų), kurie gali patekti prie identifikuojamų oro transportu vežamų krovinių arba oro pašto, samdymo procedūras. Samdymo procedūra turi apimti patikrinimą prieš įsidarbinimą arba asmens patikrinimą pagal Reglamento (ES) Nr. 185/2010 priedo 11.1 dalį. Per tvirtinimo vietoje vizitą bus apklaustas už darbuotojų samdymą atsakingas asmuo. Tas asmuo turės pateikti įrodymų (pvz., blankų), kad pagrįstų bendrovės procedūras. Tokia samdymo procedūra taikoma darbuotojams, pasamdytiems po 2010 m. balandžio 29 d.

                     Darbuotojų saugumo mokymo tvarka

                  Jums reikės įrodyti, kad visiems darbuotojams (nuolatiniams darbuotojams, laikiniems ar agentūrų darbuotojams, vairuotojams), kurie gali patekti prie oro transportu vežamo krovinio arba oro pašto, buvo surengtas tinkamas saugumo mokymas. Toks mokymas rengiamas pagal Reglamento (ES) Nr. 185/2010 priedo 11.2.7 dalį. Kiekvieno asmens mokymo dokumentai turėtų būti saugomi byloje. Be to, jums reikės įrodyti, kad visiems susijusiems darbuotojams, vykdantiems saugumo kontrolę, buvo surengtas mokymas ar kartojamasis mokymas pagal Reglamento (ES) Nr. 185/2010 priedo 11 skyrių.

                     Fizinis saugumas

                  Jums reikės parodyti, kaip jūsų teritorija yra apsaugoma (pvz., fizine užtvara arba užkarda) ir kad taikomos reikiamos patekimo kontrolės procedūros. Kai taikytina, jums reikės pateikti informaciją apie bet kokią galimą signalizacijos ir (arba) apsauginę vaizdo stebėjimo (AVSS) sistemą. Svarbu, kad būtų kontroliuojamas patekimas į zoną, kurioje tvarkomi ar sandėliuojami oro transportu vežami kroviniai arba oro paštas. Visos durys, langai ir kitos patekimo prie oro transportu vežamų krovinių arba oro pašto vietos turi būti apsaugotos arba patekimas prie jų turi būti kontroliuojamas.

                     Gamyba (kai taikytina)
                  Jums reikės įrodyti, kad patekimas į gamybos zoną yra kontroliuojamas, o gamybos procesas prižiūrimas. Jei gaminamas produktas gali būti identifikuojamas kaip oro transportu vežamas krovinys ar oro paštas, jums reikės įrodyti, kad šiame etape imamasi priemonių apsaugoti oro transportu vežamą krovinį arba oro paštą nuo nesankcionuoto poveikio ar pažeidimo.

                     Pakavimas (kai taikytina)
                  Jums reikės įrodyti, kad patekimas į pakavimo zoną yra kontroliuojamas, o pakavimo procesas prižiūrimas. Jei pakuojamas produktas gali būti identifikuojamas kaip oro transportu vežamas krovinys arba oro paštas, jums reikės įrodyti, kad šiame etape imamasi priemonių apsaugoti oro transportu vežamą krovinį arba oro paštą nuo nesankcionuoto poveikio ar pažeidimo.
                  Jums reikės pateikti išsamios informacijos apie pakavimo procesą ir įrodyti, kad visos gatavos prekės prieš pakuojant patikrinamos.
                  Jums reikės aprašyti galutinę išorinę pakuotę ir įrodyti, kad ji tvirta. Jums taip pat reikės įrodyti, kaip pasiekiama, kad galutinės išorinės pakuotės pažeidimus būtų lengva nustatyti, pavyzdžiui, naudojant numeruotas plombas, apsauginę juostą, specialius spaudus ar juosta sutvirtintas kartono dėžes. Jums taip pat reikia įrodyti, kad tais atvejais, kai tokie daiktai nenaudojami, jie laikomi saugiomis sąlygomis ir kad jų išdavimas kontroliuojamas.

                     Sandėliavimas (kai taikytina)
                  Jums reikės įrodyti, kad patekimas į sandėliavimo zoną yra kontroliuojamas. Jei sandėliuojamas produktas gali būti identifikuojamas kaip oro transportu vežamas krovinys arba oro paštas, jums reikės įrodyti, kad šiame etape imamasi priemonių apsaugoti oro transportu vežamą krovinį arba oro paštą nuo nesankcionuoto poveikio ar pažeidimo.
                  Galiausiai jums reikės įrodyti, kad gatavas ir supakuotas oro transportu vežamas krovinys arba oro paštas prieš išsiunčiant patikrinamas.

                     Išsiuntimas (kai taikytina)
                  Jums reikės įrodyti, kad patekimas į išsiuntimo zoną yra kontroliuojamas. Jei produktas išsiuntimo metu gali būti identifikuojamas kaip oro transportu vežamas krovinys ar oro paštas, jums reikės įrodyti, kad šiame etape imamasi priemonių apsaugoti oro transportu vežamą krovinį arba oro paštą nuo nesankcionuoto poveikio ar pažeidimo.

                     Vežimas

                  Jums reikės pateikti išsamios informacijos apie krovinio ar pašto vežimo reguliuojamam subjektui būdą.
                  Jei naudojatės savo transportu, turėsite įrodyti, kad jūsų vairuotojai yra tinkamai parengti. Jei jūsų bendrovė naudojasi rangovo paslaugomis, turėsite užtikrinti, kad a) oro transportu vežamas krovinys arba oro paštas yra jūsų užplombuotas arba supakuotas, kad būtų galima lengvai nustatyti bet kokį pažeidimą, b) vežėjas pasirašė vežėjo pareiškimą, pateiktą Reglamento (ES) Nr. 185/2010 priedo 6-E priedėlyje.

                  Jei esate atsakingi už oro transportu vežamo krovinio arba oro pašto vežimą, turėsite įrodyti, kad transporto priemonės gali būti apsaugotos naudojant plombas, jei įmanoma, arba bet kokiu kitu būdu. Tais atvejais, kai naudojamos numeruotos plombos, turėsite įrodyti, kad patekimas prie plombų kontroliuojamas, o numeriai registruojami; jei naudojami kiti būdai, turėsite nurodyti, kokiu būdu užtikrinama, kad būtų galima lengvai nustatyti krovinio ar pašto pažeidimus, ir (arba) kaip jis apsaugomas. Be to, jums reikės įrodyti, kad taikomos priemonės transporto priemonių, kuriomis paimamas jūsų paruoštas oro transportu vežamas krovinys arba oro paštas, vairuotojų tapatybei nustatyti. Jums taip pat reikės įrodyti, kad įsitikinate, jog krovinys ar paštas yra patikimai apsaugotas jį išvežant iš patalpų. Turėsite įrodyti, kad oro transportu vežamas krovinys arba oro paštas yra apsaugoti nuo nesankcionuoto poveikio juos vežant.

                  Jums nereikės pateikti įrodymų apie vairuotojų mokymą ar vežėjo pareiškimo kopijos, jei reguliuojamas subjektas taiko oro transportu vežamo krovinio arba oro pašto paėmimo iš jūsų patalpų procedūras.

                     Siuntėjo atsakomybė

                     Turėsite pareikšti, jog sutinkate, kad šių standartų taikymo stebėsenos tikslais atitinkamos institucijos inspektoriai atliktų netikėtus patikrinimus.

                     Taip pat turėsite pareikšti, kad kuo skubiau ir bent per dešimt darbo dienų pateiksite [atitinkamos institucijos pavadinimas] reikalingos išsamios informacijos, jei:

                                 a)

                                 bendroji atsakomybė už saugumą suteikta ne nurodytam, o kuriam nors kitam asmeniui;

                                 b)

                                 yra kokių nors kitų patalpų ar procedūrų pokyčių, galinčių turėti didelės įtakos saugumui;

                                 c)

                                 jūsų bendrovė nutraukia veiklą, nebetvarko oro transportu vežamų krovinių arba oro pašto ar nebegali laikytis susijusių ES teisės aktų reikalavimų.

                     Galiausiai turėsite pareikšti, kad iki kito tvirtinimo vietoje vizito ir (arba) patikrinimo laikysitės saugumo standartų.

                  Tuomet turėsite prisiimti visą atsakomybę už pareiškimą ir pasirašyti tvirtinimo dokumentą.

                     PASTABOS

                     Sprogstamieji ir padegamieji įtaisai

                  Sumontuoti sprogstamieji ir padegamieji įtaisai gali būti vežami krovinių siuntose, jei visiškai laikomasi visų saugos taisyklių.

                     Siuntos iš kitų šaltinių

                  Žinomas siuntėjas gali perduoti reguliuojamam subjektui ne jo paruoštas siuntas, jei:

                              a)

                              tos siuntos atskirtos nuo jo paruoštų siuntų; ir

                              b)

                              ant siuntos ar lydimųjų dokumentų aiškiai nurodyta kilmė.

                        Visos tokios siuntos prieš jas pakraunant į orlaivį turi būti patikrintos.“

                  10.

                  6-C priedėlis pakeičiamas taip:
                  „6-C   PRIEDĖLIS

                  ŽINOMŲ SIUNTĖJŲ TVIRTINIMO KONTROLINIS SĄRAŠAS

                     Pildymo pastabos:

                  Pildant šią formą, prašom atkreipti dėmesį, kad:

                              —

                              * pažymėtos vietos – privalomi duomenys ir jos TURI būti užpildytos.

                              —

                              Jei į paryškintu šriftu pateiktus klausimus atsakoma NE, tvirtinimas TURI būti įvertintas kaip NEIGIAMAS. Tai netaikoma tais atvejais, kai klausimai netaikytini.

                              —

                              Bendrasis vertinimas gali būti vertinamas kaip TEIGIAMAS tik tuo atveju, jei siuntėjas pasirašė įsipareigojimų pareiškimą paskutiniame puslapyje.

                              —

                              Originalus įsipareigojimų pareiškimas turi būti saugomas atitinkamoje institucijoje arba jai pateiktas iki tvirtinimo galiojimo pabaigos. Pareiškimo kopija turėtų būti pateikta ir siuntėjui.

                        1   DALIS

                     Organizacija ir pareigos

                  1.1.   Patvirtinimo data*

                              Prašom naudoti tikslų datos formatą, pvz., 2010 01 10

                              metai-mėnuo-diena

                        1.2.   Ankstesnio patvirtinimo data ir unikalus identifikavimo kodas, kai taikytina.

                              metai-mėnuo-diena

                              UNI

                        1.3   Tvirtinamos organizacijos pavadinimas *

                              Pavadinimas
                              PVM/Prekybos rūmų kodas/Bendrovės registracijos numeris (jei taikytina)

                        1.4.   Tvirtinamos teritorijos adresas *

                              Numeris/skyrius/pastatas

                              Gatvė

                              Miestas

                              Pašto kodas

                              Šalis

                        1.5.   Pagrindinis organizacijos adresas (kai skiriasi nuo tvirtinamos teritorijos, jei yra toje pačioje šalyje)

                              Numeris/skyrius/pastatas

                              Gatvė

                              Miestas

                              Pašto kodas

                              Šalis

                                          1.6.

                                          Verslo pobūdis – tvarkomų krovinių rūšys

                        1.7.   Ar pareiškėjas atsakingas už…?

                                          a)

                                          gamybą

                                          b)

                                          pakavimą

                                          c)

                                          sandėliavimą

                                          d)

                                          išsiuntimą

                                          e)

                                          kita, prašom nurodyti

                                          1.8.

                                          Apytikris teritorijoje dirbančių darbuotojų skaičius

                        1.9.   Už oro transportu vežamo krovinio arba oro pašto saugumą atsakingo asmens vardas, pavardė ir pareigos

                              Vardas, pavardė

                              Pareigos

                        1.10.   Kontaktinis telefono numeris

                              Tel.

                        1.11.   El. pašto adresas *

                              El. paštas

                        2   DALIS

                     Identifikuojami oro transportu vežami kroviniai arba identifikuojamas oro paštas („nustatymas“)

                     Tikslas. Nustatyti momentą (arba vietą), kai krovinys arba paštas tampa identifikuojamas kaip oro transportu vežamas krovinys arba oro paštas. Nustatymas yra galėjimas įvertinti, kada arba kur krovinys arba paštas identifikuojamas kaip oro transportu vežamas krovinys arba oro paštas.

                              2.1.

                              Patikrinę gamybos, pakavimo, sandėliavimo, atrinkimo, išsiuntimo ir kitas susijusias zonas, nustatykite kur ir kaip oro transportu vežamų krovinių arba oro pašto siunta tampa identifikuojama kaip oro transportu vežamas krovinys arba oro paštas.
                              Aprašykite:

                     NB. Išsami informacija apie identifikuojamų oro transportu vežamų krovinių arba identifikuojamo oro pašto apsaugą nuo nesankcionuoto poveikio ar pažeidimo turėtų būti pateikta 5–8 dalyse.

                  3   DALIS

                     Darbuotojų samdymas ir mokymas

                     Tikslas. Užtikrinti, kad būtų atliktas visų darbuotojų (nuolatinių darbuotojų, laikinų ar agentūrų darbuotojų, vairuotojų), kurie gali patekti prie identifikuojamų oro transportu vežamų krovinių arba identifikuojamo oro pašto, tinkamas patikrinimas prieš įsidarbinimą ir (arba) asmens patikrinimas, taip pat kad jie būtų parengti pagal Reglamento (ES) Nr. 185/2010 11.2.7 dalį. Taip pat užtikrinti, kad visi darbuotojai, vykdantys atsargų saugumo kontrolę, būtų parengti pagal Reglamento (ES) Nr. 185/2010 priedo 11 skyrių.

                     Tai, ar 3.1 ir 3.2 klausimai pateikti
                     paryškintu šriftu, ar ne (taigi atsakymai NE turi būti vertinami kaip neigiamas įvertinimas), priklauso nuo valstybėje, kurioje yra ta teritorija, galiojančių nacionalinių taisyklių. Tačiau bent vienas iš šių dviejų klausimų turi būti pateiktas
                     paryškintu šriftu, taip pat turi būti leidžiama tais atvejais, kai atliktas asmens patikrinimas, nereikalauti patikrinimo prieš įsidarbinimą. Asmeniui, atsakingam už saugumo kontrolės vykdymą, visuomet taikomas asmens patikrinimo reikalavimas.

                              3.1.
                                 Ar nustatyta visų darbuotojų, kurie gali patekti prie identifikuojamų oro transportu vežamų krovinių arba identifikuojamo oro pašto, samdymo tvarka, apimanti patikrinimą prieš įsidarbinimą pagal Reglamento (ES) Nr. 185/2010 priedo 11.1 dalies 4 punktą? Tai taikoma darbuotojams, pasamdytiems po [dienos, nuo kurios pradedamas taikyti Reglamentas (EB) Nr. 300/2008].

                                 TAIP arba NE

                              Jei TAIP, kokia

                                 3.2.   Ar tokia samdymo tvarka taip pat apima asmens patikrinimą, įskaitant teistumo (neteistumo) patikrinimą pagal Reglamento (ES) Nr. 185/2010 priedo 11.1 dalies 3 punktą?

                                 TAIP arba NE

                              Jei TAIP, kokia

                                 3.3.   Ar asmens, kuris nurodytas kaip atsakingas už saugumo kontrolės įgyvendinimą ir įgyvendinimo priežiūrą teritorijoje, paskyrimo procesas apima reikalavimą atlikti asmens patikrinimą, įskaitant teistumo (neteistumo) patikrinimą pagal Reglamento (ES) Nr. 185/2010 priedo 11.1 dalies 3 punktą?

                                 TAIP arba NE

                              Jei TAIP, aprašykite.

                                 3.4.   Ar darbuotojams, galintiems patekti prie identifikuojamų oro transportu vežamų krovinių arba identifikuojamo oro pašto, prieš suteikiant jiems leidimą patekti prie tokių krovinių ar pašto, rengiamas saugumo mokymas pagal Reglamento (ES) Nr. 185/2010 priedo 11.2.7 dalį? Ar darbuotojams, vykdantiems atsargų saugumo kontrolę, rengiamas mokymas pagal Reglamento (ES) Nr. 185/2010 priedo 11 skyrių?

                                 TAIP arba NE

                              Jei TAIP, aprašykite.

                                 3.5.   Ar darbuotojams (kaip nurodyta pirmiau) rengiamas kartojamasis mokymas šiam mokymui nustatytu dažnumu?

                                 TAIP arba NE

                                 3.6.   Vertinimas. Ar yra pakankamai priemonių užtikrinti, kad visi darbuotojai, galintys patekti prie identifikuojamų oro transportu vežamų krovinių arba identifikuojamo oro pašto, būtų tinkamai pasamdyti ir parengti pagal Reglamento (ES) Nr. 185/2010 priedo 11 skyrių?

                                 TAIP arba NE

                                 Jei NE, nurodykite priežastis

                        4   DALIS

                     Fizinis saugumas

                     Tikslas. Nustatyti, ar (fizinio) saugumo lygis teritorijoje arba patalpose yra pakankamas apsaugoti identifikuojamus oro transportu vežamus krovinius arba oro paštą nuo nesankcionuoto poveikio.

                  4.1.   Ar teritorija apsaugota fizine užtvara ar užkarda?

                              TAIP arba NE

                        4.2.   Ar visose patekimo į teritoriją vietose vykdoma patekimo kontrolė?

                              TAIP arba NE

                        4.3.   Jei TAIP, ar patekimo vietos kontroliuojamos…?

                              darbuotojų

                              rankiniu būdu

                              automatiškai

                              elektroniniu būdu

                              kitais būdais (nurodykite)

                        4.4.   Ar pastatas yra tvirtos konstrukcijos?

                              TAIP arba NE

                        4.5.   Ar pastate yra veiksminga signalizacijos sistema?

                              TAIP arba NE

                        4.6.   Ar pastate įrengta veiksminga AVSS sistema?

                              TAIP arba NE

                        4.7.   Jei taip, ar AVSS vaizdai įrašomi?

                              TAIP arba NE

                        4.8.   Ar visos durys, langai ir kitos patekimo prie identifikuojamų oro transportu vežamų krovinių ar identifikuojamo oro pašto vietos yra saugios arba patekimas prie jų kontroliuojamas?

                              TAIP arba NE

                                          4.9.

                                          Jei ne, nurodykite priežastis

                                 4.10.   Vertinimas. Ar priemonės, kurių imasi organizacija, yra pakankamos, kad būtų užkirstas kelias nesankcionuotam patekimui į tas teritorijos dalis ir patalpas, kuriose tvarkomi ar sandėliuojami identifikuojami oro transportu vežami kroviniai arba identifikuojamas oro paštas?

                                 TAIP arba NE

                                 Jei NE, nurodykite priežastis

                        5   DALIS

                     Gamyba

                     Tikslas. Apsaugoti identifikuojamus oro transportu vežamus krovinius arba identifikuojamą oro paštą nuo nesankcionuoto poveikio ar pažeidimo.

                  Atsakykite į šiuos klausimus tais atvejais, kai gamybos procese produktas gali būti identifikuojamas kaip oro transportu vežamas krovinys arba oro paštas.
                  5.1.   Ar patekimas į gamybos zoną kontroliuojamas?

                              TAIP arba NE

                                          5.2.

                                          Jei TAIP, kaip?

                        5.3.   Ar gamybos procesas prižiūrimas?

                              TAIP arba NE

                                          5.4.

                                          Jei TAIP, kaip?

                        5.5.   Ar įdiegtos kontrolės priemonės, užkertančios kelią pažeidimams gamybos etape?

                              TAIP arba NE

                              Jei TAIP, aprašykite.

                                 5.6.   Vertinimas. Ar priemonės, kurių imasi organizacija, yra pakankamos apsaugoti identifikuojamus oro transportu vežamus krovinius arba identifikuojamą oro paštą nuo nesankcionuoto poveikio ar pažeidimo gamybos metu?

                                 TAIP arba NE

                                 Jei NE, nurodykite priežastis

                        6   DALIS

                     Pakavimas

                     Tikslas. Apsaugoti identifikuojamus oro transportu vežamus krovinius arba identifikuojamą oro paštą nuo nesankcionuoto poveikio ar pažeidimo.

                  Atsakykite į šiuos klausimus tais atvejais, kai pakavimo procese produktas gali būti identifikuojamas kaip oro transportu vežamas krovinys arba oro paštas.
                  6.1.   Ar pakavimo procesas prižiūrimas?

                              TAIP arba NE

                                          6.2.

                                          Jei TAIP, kaip?

                        6.3.   Prašom apibūdinti galutinę išorinę pakuotę:

                        a)   Ar galutinė išorinė pakuotė tvirta?

                              TAIP arba NE

                              Aprašykite:

                        b)   Ar galutinė išorinė pakuotė yra tokia, kad būtų galima lengvai nustatyti jos pažeidimus?

                              TAIP arba NE

                              Aprašykite:

                        6.4. a)   Ar naudojamos numeruotos plombos, apsauginė juosta, specialūs spaudai arba juosta sutvirtintos kartoninės dėžės, leidžiantys lengvai nustatyti, kad oro transportu vežamas krovinys arba oro paštas yra pažeistas?

                              TAIP arba NE

                              Jei TAIP:

                        6.4. b)   Ar nenaudojamos plombos, apsauginė juosta ar specialūs spaudai laikomi saugiomis sąlygomis?

                              TAIP arba NE

                              Aprašykite:

                        6.4. c)   Ar numeruotų plombų, apsauginės juostos ir (arba) spaudų išdavimas kontroliuojamas?

                              TAIP arba NE

                              Aprašykite:

                                          6.5.

                                          Jei į 6.4 a klausimą atsakėte TAIP, kaip tai kontroliuojama?

                                 6.6.   Vertinimas. Ar taikant pakavimo procedūras identifikuojami oro transportu vežami kroviniai arba identifikuojamas oro paštas pakankamai apsaugomi nuo nesankcionuoto poveikio ir (arba) pažeidimo?

                                 TAIP arba NE

                                 Jei NE, nurodykite priežastis

                        7   DALIS

                     Sandėliavimas

                     Tikslas. Apsaugoti identifikuojamus oro transportu vežamus krovinius arba identifikuojamą oro paštą nuo nesankcionuoto poveikio ar pažeidimo.

                  Atsakykite į šiuos klausimus tais atvejais, kai sandėliavimo procese produktas gali būti identifikuojamas kaip oro transportu vežamas krovinys arba oro paštas.
                  7.1.   Ar gatavi ir supakuoti oro transportu vežami kroviniai arba oro paštas sandėliuojami saugiai ir ar patikrinama, ar jie nepažeisti?

                              TAIP arba NE

                                 7.2.   Vertinimas. Ar taikant sandėliavimo procedūras identifikuojami oro transportu vežami kroviniai arba identifikuojamas oro paštas pakankamai apsaugomi nuo nesankcionuoto poveikio ir (arba) pažeidimo?

                                 TAIP arba NE

                                 Jei NE, nurodykite priežastis

                        8   DALIS

                     Išsiuntimas

                     Tikslas. Apsaugoti identifikuojamus oro transportu vežamus krovinius arba identifikuojamą oro paštą nuo nesankcionuoto poveikio ar pažeidimo.

                  Atsakykite į šiuos klausimus tais atvejais, kai išsiuntimo procese produktas gali būti identifikuojamas kaip oro transportu vežamas krovinys arba oro paštas.
                  8.1.   Ar patekimas į išsiuntimo zoną kontroliuojamas?

                              TAIP arba NE

                                          8.2.

                                          Jei TAIP, kaip?

                        8.3.   Kas gali patekti į išsiuntimo zoną?

                              Darbuotojai?

                              TAIP arba NE

                              Vairuotojai?

                              TAIP arba NE

                              Lankytojai?

                              TAIP arba NE

                              Rangovai?

                              TAIP arba NE

                                 8.4.   Vertinimas. Ar apsauga yra pakankama, kad oro transportu vežami kroviniai arba oro paštas būtų apsaugoti nuo nesankcionuoto poveikio ar pažeidimo išsiuntimo zonoje?

                                 TAIP arba NE

                                 Jei NE, nurodykite priežastis

                        8A   DALIS

                     Siuntos iš kitų šaltinių

                     Tikslas. Nustatyti neapsaugotų siuntų tvarkymo procedūras.

                  Atsakykite į šiuos klausimus tik jei siuntos, kurios bus vežamos oro transportu, priimamos iš kitų bendrovių.

                                 8A.1.   Ar bendrovė priima iš kitų bendrovių krovinių siuntas, skirtas vežti oro transportu?

                                 TAIP arba NE

                                          8A.2.

                                          Jei TAIP, kaip tos siuntos atskiriamos nuo bendrovės krovinių ir kaip jas identifikuoja reguliuojamas subjektas arba vežėjas?

                        9   DALIS

                     Vežimas

                     Tikslas. Apsaugoti identifikuojamus oro transportu vežamus krovinius arba identifikuojamą oro paštą nuo nesankcionuoto poveikio ar pažeidimo.

                  9.1.   Kaip oro transportu vežami kroviniai arba oro paštas perduodami reguliuojamam subjektui?

                        a)   Tai atlieka reguliuojamas subjektas arba tai daroma jo vardu?

                              TAIP arba NE

                        b)   Siuntėjo nuosavu transportu?

                              TAIP arba NE

                        c)   Siuntėjas naudojasi rangovo paslaugomis?

                              TAIP arba NE

                              9.2.   Jei siuntėjas naudojasi rangovo paslaugomis:

                                 TAIP arba NE

                              Atsakykite į šiuos klausimus tik tais atvejais, kai taikomi 9.1 b arba 9.1 c punktai

                        9.3.   Ar transporto priemonės krovinių skyrius gali būti apsaugotas?

                              TAIP arba NE

                              Jei TAIP, patikslinkite, kaip...

                        9.4. a)   Tais atvejais, kai transporto priemonės krovinių skyrius gali būti apsaugotas, ar naudojamos numeruojamos plombos?

                              TAIP arba NE

                        9.4. b)   Tais atvejais, kai naudojamos numeruojamos plombos, ar patekimas prie plombų kontroliuojamas, o numeriai registruojami juos išduodant?

                              TAIP arba NE

                              Jei TAIP, patikslinkite, kaip…

                        9.5.   Tais atvejais, kai transporto priemonės krovinių skyrius negali būti apsaugotas, ar oro transportu vežamų krovinių arba oro pašto pažeidimus galima lengvai nustatyti?

                              TAIP arba NE

                                          9.6.

                                          Jei TAIP, aprašykite pažeidimams nustatyti naudojamas priemones.

                                          9.7.

                                          Jei NE, kaip kroviniai apsaugomi?

                                 9.8.   Vertinimas. Ar pakanka priemonių oro transportu vežamiems kroviniams arba oro paštui apsaugoti nuo nesankcionuoto poveikio vežant?

                                 TAIP arba NE

                                 Jei NE, nurodykite priežastis

                     Įsipareigojimų pareiškimas

                     Pareiškiu, kad:

                              —

                                 Aš leisiu atitinkamos institucijos inspektoriams atlikti netikėtus patikrinimus šių standartų taikymo stebėsenos tikslais. Jei inspektorius nustatys kokių nors didelių saugumo pažeidimų, mano, žinomo siuntėjo, statusas galės būti panaikintas.

                              —

                                 Kuo skubiau ir bent per dešimt darbo dienų aš pateiksiu [atitinkamos institucijos pavadinimas] reikalingos išsamios informacijos, jei:

                                          —

                                             bendroji atsakomybė už saugumą suteikta kuriam nors kitam, o ne 1.9 punkte nurodytam asmeniui;

                                          —

                                             yra kokių nors kitų patalpų ar procedūrų pokyčių, galinčių turėti labai didelės įtakos saugumui; ir

                                          —

                                             bendrovė nutraukia veiklą, nebetvarko oro transportu vežamų krovinių ar oro pašto arba nebegali laikytis susijusių ES teisės aktų reikalavimų.

                              —

                                 Aš laikysiuosi saugumo standartų iki kito tvirtinimo vietoje vizito ir (arba) patikrinimo.

                              —

                                 Aš prisiimu visą atsakomybę už šį pareiškimą.

                                 Pasirašyta

                                 Pareigos bendrovėje

                                 Vertinimas (ir pranešimas)

                                 Neigiamas įvertinimas/teigiamas įvertinimas

                                 Tais atvejais, kai bendras vertinimas neigiamas, toliau išvardykite sritis, kuriose siuntėjui nepavyko pasiekti reikalaujamo saugumo standarto arba kuriose jis turi konkrečių trūkumų. Patarkite, kaip siuntėjas galėtų ištaisyti trūkumus, kad galėtų pasiekti reikalaujamą standartą ir gauti teigiamą įvertinimą.

                                 Pasirašyta

                                 (Tvirtintojo vardas, pavardė)“

                  11.

                  6-C3 priedėlis iš dalies keičiamas taip:

                              a)

                              Žodžiai „Nuoroda: 6.8.3.1 punktas“ 4 dalies penktoje pastraipoje išbraukiami.

                              b)

                              5 dalies septinta pastraipa pakeičiama taip:
                              „Nuoroda: 6.8.3 punktas.“

                              c)

                              7 dalies penkta pastraipa pakeičiama taip:
                              „Nuoroda: 6.8.3.1, 6.8.3.2, 6.8.3.3, taip pat 6.2.1 ir 6.7 punktai.“

                              d)

                              11 dalies pirma pastraipa pakeičiama taip:
                              „Tikslas. Įvertinęs dešimt ankstesnių šio kontrolinio sąrašo dalių, ES aviacijos saugumo tvirtintojas turi nuspręsti, ar jo atliktas patikrinimas vietoje atitinka oro vežėjo saugumo programos dalies, kurioje aprašomos į ES arba EEE oro transportu vežamiems kroviniams arba oro paštui skirtos priemonės, turinį, taip pat ar atliekant saugumo kontrolę tinkamai įgyvendinami šiame kontroliniame sąraše išvardyti tikslai.“

                  12.

                  6-F Priedėlio 6-Fiii punktas pakeičiamas taip:
                  „6-Fiii

                     TREČIŲJŲ ŠALIŲ, TAIP PAT UŽJŪRIO ŠALIŲ IR TERITORIJŲ, KURIOS PAGAL SUTARTĮ DĖL EUROPOS SĄJUNGOS VEIKIMO TURI YPATINGŲ RYŠIŲ SU SĄJUNGA IR KURIOMS NETAIKOMA TOS SUTARTIES ANTRAŠTINĖ DALIS „TRANSPORTAS“, TVIRTINIMO VEIKLA, PRIPAŽĮSTAMA LYGIAVERTE ES AVIACIJOS SAUGUMO TVIRTINIMUI“

                  13.

                  8-B priedėlio pirmos įtruktos b punktas pakeičiamas taip:

                              „b)

                              užtikrins, kad asmenys, galintys patekti prie orlaivio atsargų, prieš gaudami tokią teisę baigtų bendrąjį saugumo mokymo kursą pagal Reglamento (ES) Nr. 185/2010 priedo 11.2.7 dalį. Be to, užtikrins, kad orlaivio atsargas tikrinantys asmenys būtų parengti pagal Reglamento (ES) Nr. 185/2010 priedo 11.2.3 dalies 3 punktą, o asmenys, vykdantys kitokią orlaivio atsargų saugumo kontrolę, būtų parengti pagal Reglamento (ES) Nr. 185/2010 priedo 11.2.3 dalies 10 punktą; ir“

                  14.

                  9 skyrius iš dalies keičiamas taip:

                              a)

                              9.0.2 punkto a papunktis pakeičiamas taip:

                                          „a)

                                          „oro uosto atsargos“ – visi daiktai, kuriuos ketinama parduoti, naudoti arba pateikti bet kokiu tikslu ar bet kokiai veiklai oro uostų riboto patekimo zonose, išskyrus daiktus, kuriuos nešasi asmenys, išskyrus keleivius;“

                              b)

                              9.1.1.1 punkto b papunktis pakeičiamas taip:

                                          „b)

                                          reikalaujamą atsargų saugumo kontrolę atliko žinomas tiekėjas arba reguliuojamas tiekėjas ir atsargos buvo saugomos nuo nesankcionuoto poveikio nuo tos kontrolės atlikimo iki pristatymo į riboto pateikimo zoną.“

                  15.

                  9-A priedėlio pirmos įtraukos b punktas pakeičiamas taip:

                              „b)

                              užtikrins, kad asmenys, galintys patekti prie oro uosto atsargų, prieš gaudami tokią teisę baigtų bendrąjį saugumo mokymo kursą pagal Reglamento (ES) Nr. 185/2010 priedo 11.2.7 dalį. Be to, užtikrins, kad oro uosto atsargas tikrinantys asmenys būtų parengti pagal Reglamento (ES) Nr. 185/2010 priedo 11.2.3 dalies 3 punktą, o asmenys, vykdantys kitokią oro uosto atsargų saugumo kontrolę, būtų parengti pagal Reglamento (ES) Nr. 185/2010 priedo 11.2.3 dalies 10 punktą; ir“

                  16.

                  11 skyrius iš dalies keičiamas taip:

                              a)

                              11.1.5 punktas pakeičiamas taip:

                                          „11.1.5.

                                          Asmens patikrinimas arba patikrinimas prieš įsidarbinimą atliekami prieš asmeniui pradedant dalyvauti saugumo mokymo kurse, kuriame pateikiama viešai neprieinama informacija. Asmens patikrinimas pakartotinai atliekamas reguliariais, ne ilgesniais kaip penkerių metų tarpsniais.“

                              b)

                              11.2.3.7 punkto b papunktis pakeičiamas taip:

                                          „b)

                                          žinių apie orlaivio užplombavimo procedūras, jei taikytina mokomam asmeniui;“

                              c)

                              11.2.3.9 punkto pirmas sakinys pakeičiamas taip:
                              „Asmenys, vykdantys krovinių ir pašto saugumo kontrolę, išskyrus patikrinimą, baigę mokymą, turi įgyti šios kompetencijos:“

                              d)

                              11.2.6.1 punkto pabaigoje pridedamas šis sakinys:
                              „Atitinkama institucija dėl objektyvių priežasčių gali leisti netaikyti šio mokymo reikalavimo asmenims, jeigu jie turi leidimą patekti tik į keleiviams prieinamas terminalo zonas.“

                              e)

                              11.3.1 punkto pabaigoje pridedamas šis sakinys:
                              „Asmenims, kurie atlieka 11.2.3.3 punkte išvardytas užduotis, gali būti netaikomi šie reikalavimai, jeigu jiems leidžiama vykdyti tik apžiūrimąją kontrolę ir (arba) apieškoti rankomis“.

                              f)

                              11.5.3 punkto a papunktis pakeičiamas taip:

                                          „a)

                                          turi 11.5.4 punkte nurodytų žinių ir kompetencijos; ir“

                              g)

                              11.5.4 punkto pirmas sakinys pakeičiamas taip:
                              „Kad būtų atestuotas kaip instruktorius, turintis reikiamą kvalifikaciją teikti 11.2.3.1–11.2.3.5 punktuose ir 11.2.4 punkte (išskyrus, kai tai yra vadovų, išimtinai prižiūrinčių 11.2.3.6–11.2.3.10 punktuose nurodytų asmenų darbą, mokymas) bei 11.2.5 punkte nurodytas mokymo paslaugas, asmuo turi turėti žinių apie darbo aplinką susijusioje aviacijos saugumo srityje, taip pat kvalifikaciją ir kompetenciją šiose srityse:“

                  17.

                  12 skyrius iš dalies keičiamas taip:

                              a)

                              12.1.2.2 punktas pakeičiamas taip:

                                          „12.1.2.2.

                                          Visa SMAĮ, kuri naudojama tik asmenims, išskyrus keleivius, tikrinti, atitinka bent 1-ą standartą.“

                              b)

                              Pridedami 12.5.1.4 ir 12.5.1.5 punktai:

                                          „12.5.1.4.

                                             Už pavojingų daiktų vaizdo projektavimo programos (PDVPP) sistemos konfigūracijos tvarkymą atsakingas PDVPP administratorius.

                                          12.5.1.5.

                                          Atitinkama institucija reguliariai tikrina, ar teisingai taikomos PDVPP sistemos, ir užtikrina, kad sistemos būtų teisingai konfigūruotos, be kita ko, projektuotų realius ir tinkamus daiktų vaizdus, atitiktų reikalavimus ir jų vaizdų rinkiniai būtų atnaujinti.“

                              c)

                              12.8.2 punktas pakeičiamas taip:

                                          „12.8.2.

                                          Prieš planuojamą įdiegimą suinteresuota valstybė narė Komisijai ir kitoms valstybėms narėms raštu praneša apie siūlomą naują patikrinimo metodą, kurį ji rengiasi leisti taikyti, ir prideda vertinimą, kuriame nurodo, kaip ji užtikrins, kad naujo metodo taikymas atitiktų 12.8 skirsnio 1 punkto b papunktyje nustatytą reikalavimą. Pranešime taip pat pateikiama išsami informacija apie vietą (-as), kurioje (-iose) patikrinimo metodas bus taikomas, ir numatoma vertinimo laikotarpio trukmė.“

                              d)

                              Pridedamas 12.10 punktas:
                              „12.10.   METALO APTIKIMO ĮRANGA (MAĮ)
                              Išsamios metalo aptikimo įrangos naudojimo nuostatos išdėstytos atskirame Komisijos sprendime.“